## Zakon o priznavanju svojti šumskog drveća i grmlja

### NN 113/2003 (18.7.2003.), Zakon o priznavanju svojti šumskog drveća i grmlja

# HRVATSKI SABOR

1550

Na teme­lju članka 88. Ustava Republike
Hrvatske, donosim

### ODLUKU

### O PROGLAŠENJU ZAKONA O PRIZNAVANJU SVOJTI ŠUMSKOG DRVEĆA I GRMLJA

Proglašavam Zakon o priznava­nju svojti šumskog
drveća i grm­lja, koji je donio Hrvatski sabor na sjednici 11. srp­nja 2003.

Broj: 01-081-03-2561/2
Zagreb, 15. srp­nja 2003.

Predsjednik
Republike Hrvatske
**Stjepan Mesić,** v. r.

## ZAKON

### O PRIZNAVANJU SVOJTI ŠUMSKOG DRVEĆA I GRMLJA

I. TEMELJNE ODREDBE

Članak 1.

Ovim se Zakonom uređuje
postupak priznavanja svojti šum­skog drveća i grmlja u kategorijama šumskog
reprodukcijskog materijala poznatog podrijetla, selekcioniranog, kvalificiranog
i testiranog reprodukcijskog materijala (u daljnjem tekstu: svojte šumskog
drveća i grmlja).

Odredbe ovoga Zakona
odnose se na reprodukcijski materijal vrsta drveća i grmlja koje se uistinu
rabe u šumarstvu.

Članak 2.

U smislu ovoga Zakona
pojedini izrazi imaju sljedeća zna­čenja:

1. Svojta šumskog
drveća i grmlja skupina je biljaka (vegetativnog ili generativnog podrijetla) koja
se odlikuje izražajnošću svojstava određenog genotipa ili kombinacije
genotipova, razlikovanjem od bilo koje druge svojte prema jednom ili više
svojstava, te kao cjelina ostaje nepromijenjena nakon učestalog umnažanja.

2. Reprodukcijski
materijal poznatog podrijetla jesu sadnice i sjeme šumskog drveća i grmlja
podrijetlom iz sastojina unutar određenog područja provenijencije.

3. Selekcionirani
reprodukcijski materijal jesu sadnice i sjeme šumskog drveća i grmlja
podrijetlom iz priznatih šumskih sastojina unutar određenog područja
provenijencije koja se fenotipski razlikuju od populacija druge provenijencije.

4. Kvalificirani
reprodukcijski materijal jesu sadnice i sjeme šumskog drveća i grmlja koje je
procijenjeno na osnovi fenotipskih karakteristika roditelja, koji su
podrijetlom iz klonskih ili generativnih plantaža, familija polusrodnika ili
punih srodnika, klonova ili klonskih smjesa.

5. Testirani
reprodukcijski materijal jesu sadnice i sjeme šumskog drveća i grmlja
podrijetlom iz klonskih ili generativnih plantaža, koje svoju superiornost
pokazuje na osnovi komparativnih testiranja ili genetske provjere roditeljskih
stabala u testovima potomstva.

6. Priznavanje svojti šumskog drveća i grmlja u
kategorijama šumskoga reprodukcijskog materijala poznatog podrijetla,
selekcioniranoga, kvalificiranog i testiranog, jest priznavanje novostvorenih
svojti te uvođenje u proizvodnju stranih svojti.

7. Oplemenjivač svojte jest pravna ili fizička
osoba koja je radila na stvaranju nove svojte, kreirala je ili otkrila novu
svojtu.

8. Opće poznata svojta šumskog drveća i grmlja
jest svojta koja je upisana u upisnik novostvorenih, zatečenih domaćih i
udomaćenih te stranih svojti, i koja kao takva predstavlja svojtu referentne
kolekcije.

Članak 3.

Poslove i postupak provjere i ispitivanja svojti
šumskog dr­ve­ća i grmlja u cilju njihovog priznavanja sukladno ovom Zakonu
obavlja Zavod za sjemenarstvo i rasadničarstvo (u daljnjem tekstu: Zavod), u
suradnji sa znanstvenim i znanstveno-nastavnim šumarskim ustanovama.

Članak 4.

Za davanje stručnih mišljenja i prijedloga u
postupku priznavanja svojti šumskog drveća i grmlja uMinistarstvu
poljoprivrede i šumarstva (u daljnjem tekstu: Ministarstvo) osniva se
Povjerenstvo za priznavanje svojti šumskog drveća i grmlja (u daljnjem tekstu:
Povjerenstvo), koje čine predstavnici Ministarstva, znanstvenih i
znanstveno-nastavnih šumarskih ustanova i Zavoda.

Predsjednika, članove i tajnika Povjerenstva
imenuje ministar poljoprivrede i šumarstva (u daljnjem tekstu: ministar), rje­šenjem
koje se objavljuje u »Narodnim novinama«.

Predsjedniku, članovima i tajniku Povjerenstva
pripada naknada za rad koju odredi ministar.

Ministar može radi rješavanja specifičnih
pitanja iz ovog područja osnovati i druga radna tijela.

Članak 5.

U obavljanju poslova priznavanja svojti šumskog
drveća i grmlja Ministarstvo vodi sljedeće upisnike:

1. Upisnik novostvorenih svojti šumskog drveća i
grmlja,

2. Upisnik zatečenih domaćih i udomaćenih svojti
šumskog drveća i grmlja,

3. Upisnik stranih svojti šumskog drveća i
grmlja,

4. Upisnik održivača svojti.

Sadržaj, oblik i način vođenja upisnika te
uvjete koje mora udovoljavati pravna ili fizička osoba za upis u upisnik iz
stavka 1. točke 4. ovoga članka propisuje ministar.

II.
PRIZNAVANJESVOJTI ŠUMSKOG DRVEĆA I GRMLJA

Članak 6.

Priznavanje svojti šumskog drveća i grmlja u
smislu ovoga Zakona jest priznavanje novostvorenih domaćih i uvođenje u
proizvodnju stranih svojti (u daljnjem tekstu: priznavanje svojti).

Članak 7.

Strane svojte šumskog
drveća i grmlja bit će u Republici Hrvatskoj priznate na temelju testiranja
provedenih u skladu s međunarodno prihvaćenim normama i pravilima, što se
dokazuje propisanim ispravama izdanim od službenog tijela zemlje podrijetla
dotične svojte.

Propis o obaveznoj dokumentaciji koja se podnosi
uz zahtjev za priznavanje strane svojte donosi ministar.

Članak 8.

Priznavanje svojti obavlja se na temelju
ispitivanja svojstava iz članka 17., a u skladu s postupkom propisanim u članku
13., 14. i 15. ovoga Zakona.

1. Podnošenje zahtjeva

Članak 9.

Zahtjev za priznavanje svojte (u daljnjem
tekstu: zahtjev) podnosi oplemenjivač novostvorene svojte, a za priznavanje,
odnosno uvođenje u proizvodnju strane svojte zahtjev podnosi punomoćnik ili
zastupnik vlasnika, odnosno korisnika strane svojte (u daljnjem tekstu:
podnositelj zahtjeva).

Uz zahtjev za priznavanje strane svojte
punomoćnik ili zastupnik vlasnika dostavlja punomoć vlasnika o zastupanju i
propisanu dokumentaciju.

Zahtjev se podnosi Zavodu na obrascu koji
propisuje ministar.

Članak 10.

Podaci iz zahtjeva koji se odnose na podrijetlo
izvornog materijala i na opis postupka stvaranja nove svojte službena su tajna.

2. Ocjena opravdanosti zahtjeva

Članak 11.

Ako nakon primitka zahtjeva Zavodutvrdi
da zahtjev nije potpun, pismeno će uz navođenje nedostataka, pozvati
podnositelja zahtjeva da otkloni utvrđene nedostatke u roku koji ne može biti
dulji od 30 dana od dana dostave poziva.

Ako podnositelj
zahtjeva u danom roku ne otkloni nedostatke, zahtjev će se odbaciti.

Članak 12.

U postupku priznavanja
svojte Zavod provjerava odgovara li ime svojte propisanim uvjetima i
preporukama Međunarodne konvencije za zaštitu novih biljnih sorti.

Na predloženo ime
svojte svatko tko iskaže pravni interes može Zavodu podnijeti prigovor, i to
najkasnije u roku od tri mjeseca od dana objave predloženog imena u službenom
glasilu Zavoda.

Ako Zavod utvrdi da
predloženo ime ne odgovara, odnosno da je prigovor opravdan, pozvat će
podnositelja zahtjeva da pred­loži novo ime svojte u roku koji Zavod odredi.

3. Ispitivanje svojte

Članak 13.

Zavod će pravodobno obavijestiti podnositelja
zahtjeva da će svojta biti uključena u pokuse na pokusnim šumskim površinama i
od njega zatražiti da dostavi potrebnu količinu reprodukcijskog materijala radi
ispitivanja na pokusnim površinama i u laboratoriju.

Na temelju obavijesti iz stavka 1. ovoga članka,
podnositelj zahtjeva dužan je pravodobno, a najkasnije 30 dana prije dana
sadnje, odnosno sjetve dostaviti reprodukcijski materijal Zavodu u određenoj
količini i na propisan način.

Ako podnositelj
zahtjeva u propisanom roku ne dostavi reprodukcijski materijal u potrebnoj
količini i na propisan način, zahtjev će se odbiti.

Propis o količini i
načinu dostave reprodukcijskog materijala koji se dostavlja radi ispitivanja
svojte donosi ministar.

Članak 14.

Ispitivanje svojte na
pokusnim šumskim površinama, odnosno u laboratoriju obavlja Zavod ili druga
nadležna institucija koju ovlasti Ministarstvo.

Uvjete kojima moraju
udovoljavati institucije iz stavka 1. ovoga članka propisat će ministar.

Članak 15.

Ispitivanje svojti na
pokusnim šumskim površinama obavlja se posebno za svaku vrstu ili skupinu
sličnih vrsta po jedinstvenoj metodologiji koju donosi ministar.

Za vrijeme trajanja
ispitivanja jedne svojte na pokusnim šumskim površinama i u laboratoriju,
usporedba se obavlja sa svojtama iz referentne kolekcije.

Kao svojte referentne
kolekcije podrazumijevaju se svojte šumskog drveća i grmlja koje su opće
poznate, tj. upisane u postojeće upisnike odnosno popise priznatih
novostvorenih domaćih svojti, zatečenih domaćih i udomaćenih svojti te stranih
svojti kojima je odobreno uvođenje u proizvodnju.

4. Statistička analiza podataka i ocjena
vrijednosti svojte

Članak 16.

Zavod obrađuje godišnje i konačne podatke iz
pokusnih šumskih površina i laboratorija.

Podaci iz stavka 1.
ovoga članka obrađuju se po jedinstvenoj metodologiji koju propisuje ministar.

Konačni rezultati
ispitivanja dostavljaju se Povjerenstvu iz članka 4. ovoga Zakona.

Članak 17.

Na temelju obrađenih
godišnjih i konačnih podataka ispitivane svojte na pokusnim šumskim površinama
i u laboratoriju, Povjerenstvo ocjenjuje jesu li zadovoljeni uvjeti za
priznavanje svojte.

Svojta se priznaje ako
se ispitivanjem utvrdi da je različita, ujednačena, postojana i da je označena
imenom.

Detaljne propise i
metodologiju za ispitivanje pojedine svojte donosi ministar.

Zavod će priznati i
rezultate ispitivanja u postupku zaštite sorti, ako je postupkom utvrđeno da
svojta šumskog drveća ili grmlja ispunjava uvjete iz stavka 2. ovoga članka.

5. Donošenje rješenja, upis svojti u upisnike i
brisanje iz upisnika

Članak 18.

Na prijedlog
Povjerenstva ministar donosi rješenje o priznavanju svojte.

Ako Povjerenstvo utvrdi
da nije udovoljeno uvjetima za priznavanje svojte, predlaže ministru donošenje
rješenja o nepriznavanju svojte.

Članak 19.

Svojtu za koju je doneseno rješenje o
priznavanju Ministarstvo upisuje u upisnike iz članka 5. ovoga Zakona.

Svojta se briše iz upisnika ako prestanu
postojati uvjeti zbog kojih je svojta priznata, ako se ne provodi održavanje
svojte i ako podnositelj zahtjeva nije platio naknade za održavanje svojte.

Rješenje o brisanju svojte iz upisnika donosi
ministar na prijedlog Povjerenstva.

Popisi na temelju pravomoćnih rješenja iz stavka
1. i 3. ovoga članka objavljuju se u »Narodnim novinama«.

Članak 20.

Svojte koje su prijavljene u redoviti postupak
priznavanja na temelju ovoga Zakona, i koje se nalaze u zadnjoj godini svoga
ispitivanja – mogu se umnažati i proizvoditi i prije dovršetka ispitivanja,
odnosno donošenja rješenja o priznavanju.

6. Održavanje svojte i čuvanje biološkog
materijala

Članak 21.

Novostvorene svojte kao klonski materijal ili
sjeme čuvaju se u rasadnicima, klonskim arhivima i sjemenskim plantažama, a
sjeme i drugi biološki materijal u »bankama gena« pri Zavodu i pravnim osobama
upisanim u upisnike proizvođača šumskog sjemena i sadnica.

Selekcionirane sadnice u rasadnicima, klonskim
arhivima i plantažama moraju se nalaziti na posebnim površinama koje su
evidentirane i ucrtane u preglednu kartu.

Oplemenjivač svojte šumskog drveća i grmlja
dužan je uzgajati ili osigurati uzgajanje određenog broja matičnih stabala i
upisati ih u evidenciju kod Zavoda, a u roku od jedne godine od dana podnošenja
zahtjeva predati na čuvanje uzorak testiranoga reprodukcijskog materijala
Zavodu te potom obnavljati uzorke.

Propise o čuvanju uzoraka reprodukcijskog
materijala iz stavka 1. ovoga članka i načinu vođenja evidencije uzoraka
matičnih stabala, o uvjetima i načinu uzgajanja tih stabala, i o naknadama za
održavanje svojte, donosi ministar.

7. Troškovi postupka

Članak 22.

Troškove postupka priznavanja svojti kao i
troškove na ime upravnih pristojbi, snosi podnositelj zahtjeva.

Podnositelj zahtjeva snosi i troškove predaje,
obnavljanja te održavanja uzoraka iz članka 21. ovoga Zakona.

Visinu, vrijeme i način uplate troškova iz
stavka 1. i 2. ovoga članka, osim prihoda od upravnih pristojbi, propisuje
ministar.

8. Kontrola uvoza reprodukcijskog materijala

Članak 23.

Sjeme i sadnice šumskog drveća i grmlja može se
uvoziti samo od svojti koje su upisane u upisnike iz članka 5. ovoga Zakona.

Uvoz reprodukcijskog materijala svojti šumskog
drveća i grmlja koje nisu upisane u upisnike iz članka 5. ovoga Zakona može se
iznimno dopustiti uz odobrenje Ministarstva nakon prethodne preporuke
Povjerenstva, samo za potrebe oplemenjivanja bilja, vođenja postupka
priznavanja i zaštite svojti te radi umnažanja za potrebe izvoza.

Članak 24.

Reprodukcijski
materijal iz članka 23. ovoga Zakona podliježe obvezatnoj kontroli koju obavlja
granična inspekcija zaštite bilja na graničnom prijelazu (u daljnjem tekstu:
granična inspekcija).

Ako se uvozi
reprodukcijski materijal od svojti šumskog drveća i grmlja koje nisu upisane u
upisnike iz članka 5. ovoga Zakona, a koji ne posjeduje odobrenje iz članka 23.
stavak 2. ovoga Zakona, granični inspektor zaštite bilja (u daljnjem tekstu:
granični inspektor) donosi rješenje o zabrani uvoza toga reprodukcijskog
materijala.

Rješenjem iz stavka 2.
ovoga članka granični inspektor naređuje da se reprodukcijski materijal vrati
pošiljatelju.

Carinarnice ne mogu
cariniti reprodukcijski materijal šumskog drveća i grmlja, odnosno ne mogu
upućivati pošiljke na carinjenje drugim carinarnicama na području Republike
Hrvatske, prije nego od graničnog inspektora na graničnom prijelazu ne dobiju
potvrdu o obavljenoj kontroli i dozvolu uvoza reprodukcijskog materijala.

Protiv rješenja
granične inspekcije iz stavka 3. ovoga članka može se podnijeti žalba
Ministarstvu.

Žalba se podnosi u roku
od 8 dana od dana dostave rješenja.

Žalba na rješenje ne
zadržava njegovo izvršenje.

III. UPRAVNI I INSPEKCIJSKI NADZOR

Članak 25.

Upravni nadzor nad
provedbom ovoga Zakona i radom Zavoda u prenijetim mu poslovima državne uprave
provodi Ministarstvo.

Poslovi državne uprave
koje obavlja Zavod jesu poslovi navedeni u članku 3. ovoga Zakona.

Članak 26.

Protiv rješenja
Ministarstva donesenih na temelju ovoga Zakona u prvom stupnju nije dopuštena
žalba nego se može pokrenuti upravni spor.

Članak
27.

Inspekcijski nadzor nad
provedbom ovoga Zakona provodi gospodarska inspekcija u skladu sa Zakonom o
državnom inspektoratu.

IV.  KAZNENE ODREDBE

Članak 28.

Novčanom kaznom od 50.000,00 do 100.000,00 kuna
kaznit će se za prekršaj pravna osoba ako uzgaja i umnožava svojte koje nisu
upisane u upisnike iz članka 5. ovoga Zakona.

Novčanom kaznom od 5.000,00 do 10.000,00 kuna
kaznit će se fizička osoba za prekršaj iz stavka 1. ovoga članka.

Za prekršaj iz stavka 1. ovoga članka kaznit će
se novčanom kaznom od 5.000,00 do 10.000,00 kuna i odgovorna osoba u prav­noj
osobi.

V.
PRIJELAZNE I ZAVRŠNE ODREDBE

Članak 29.

Propise na temelju ovlaštenja iz ovoga Zakona
donijet će ministar u roku od dvije godine od dana stupanja na snagu ovoga
Zakona.

Do stupanja na snagu
propisa iz stavka 1. ovoga članka primjenjivat će se propisi za provedbu Zakona
o sjemenu, sadnom materijalu i priznavanju sorti poljoprivrednog bilja
(»Narodne novine«, br. 131/97.), ako nisu u suprotnosti s odredbama ovoga
Zakona.

Članak 30.

Ovaj Zakon stupa na
snagu osmoga dana od dana objave u »Narodnim novinama«.

Klasa: 321-07/03-01/01
Zagreb, 11. srpnja 2003.

HRVATSKI SABOR

Predsjednik
Hrvatskoga sabora
**Zlatko** **Tom****či****ć, v****. r****.**

Zakon, NN 113/2003-1550